ଏକ କୋମଳ ହୃଦୟ ଏତେ ବଡ ବଡ ଦୁଃଖକୁ ବା କିପରି ସହି ପାରିଥାନ୍ତା ? ସେଥିପାଇଁ ନେଲା ଏମିତି ଚରମ ପଦକ୍ଷେପ । ୧୪ ବର୍ଷର ଆଞ୍ଚଲ ସ୍ୱାଧୀନତା ପୂର୍ବ ଦିନ ନିଜକୁ ଗୁଳି କରି ଆତ୍ମହତ୍ୟା କରିବା ପରେ ମିଳିଛି ଏଇ ସୁଇସାଇଡ଼୍ ନୋଟ। ଆତ୍ମହତ୍ୟା ପାଇଁ ସେ କାହାକୁ ଦୋଷ ଦେଇନି। ନିଜ ଇଚ୍ଛାରେ ଆତ୍ମହତ୍ୟା କରିଛି ବୋଲି ଲେଖି ପ୍ରଧାନମନ୍ତ୍ରୀ ନରେନ୍ଦ୍ର ମୋଦିଙ୍କ ଉଦ୍ଦେଶ୍ୟରେ ଛାଡି ଯାଇଛି ଏକ ଚିଠି। ଅନେକ ସମସ୍ୟା ଉପରେ କାର୍ଯ୍ୟାନୁଷ୍ଠାନ ନେବାକୁ ମଧ୍ୟ ସେ ପ୍ରଧାନମନ୍ତ୍ରୀଙ୍କୁ ନିବେଦନ କରିଛି ଏହି ଶେଷ ଚିଠିରେ।
ଉତ୍ତର ପ୍ରଦେଶ ସମ୍ଭଲ ଜିଲ୍ଲାରେ ଘଟିଛି ଏପରି ଘଟଣା। ଅଗଷ୍ଟ ୧୪ ତାରିଖ ରାତି ପ୍ରାୟ ୧୦ଟାରେ ସମ୍ଭଲ ପୁଲିସକୁ ଆଞ୍ଚଲ ନାମ୍ନୀ ଜଣେ ଝିଅ ଆତ୍ମହତ୍ୟା କରିଥିବା ଖବର ପାଇଥିଲା। ମୃତ୍ୟୁର କିଛି ଦିନ ପରେ ଆଞ୍ଚଲର ସୁଇସାଇଡ଼୍ ନୋଟ ପୋଲିସ ହାତରେ ଲାଗିଥିଲା। ସେ ଆତ୍ମହତ୍ୟା ନିଜ ଇଚ୍ଛାରେ କରିଛି ଏବଂ ଏଥିପାଇଁ ପରିବାର ଲୋକଙ୍କୁ ହଇରାଣ ନ କରିବା ପାଇଁ ଲେଖି ଯାଇଛି। ଏଥିସହିତ ବିଭିନ୍ନ ସମସ୍ୟା ସମ୍ପର୍କରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦିଙ୍କ ଉଦ୍ଦେଶ୍ୟରେ ଏକ ଚିଠି ମଧ୍ୟ ଲେଖି ଯାଇଛି।
ସେତିକି ନୁହେଁ, ମା'ଙ୍କ ଉଦ୍ଦେଶ୍ୟରେ କ୍ଷମା ମାଗିଛି କୁନି ଝିଅ। ଲେଖିଛି- 'ମମ୍ମିକୁ କ୍ଷମା ମାଗିବାକୁ ଚାହୁଁଛି। ମମ୍ମି, ମୁଁ ଜାଣିନି ମୋର କ'ଣ ହେଇଛି। ମୋତେ ଲାଗୁଛି, ମୁଁ ବଞ୍ଚି ରହିବାକୁ ଯେମିତି କେହି ଚାହୁଁ ନାହାନ୍ତି। ମୁଁ ଅସହାୟ ହୋଇ ପଡ଼ୁଛି। ଯେମିତି ମୋ ଜୀବନ ନର୍କ ହୋଇଯାଉଛି। ହଁ, ଏଇ ଶରୀର କପଡ଼ା ପରି ଦୁର୍ବଳ...ଶେଷ ବିଦାୟ...।
ଏଥିସହିତ ପ୍ରଦୂଷଣ ମୁକ୍ତ ପାଇଁ ବୃକ୍ଷରୋପଣ କରିବା, ଆବର୍ଜନା ଦୂର କରିବା ତଥା ଜନସଂଖ୍ୟା ବୃଦ୍ଧି ନିୟନ୍ତ୍ରଣ କରିବା ପାଇଁ ପ୍ରଧାନମନ୍ତ୍ରୀଙ୍କୁ ଆକୁଳ ନିବେଦନ କରିଛନ୍ତି।
